Hans Majestet Kongens Garde

Gardens historie

Hans Majestet Kongens Garde ble opprettet i Stockholm i 1856 av Karl IV, med vakttjeneste i Sverige. Siden Norge fikk sin egen konge i 1905, har Garden vært den norske kongens livgarde.
Garden deltok i flere trefninger og kamper under krigen i Norge i 1940, blant annet i trefningen ved Midtskogen utenfor Elverum, der et tysk raid for å gripe Kong Haakon og regjeringen ble stoppet, ved Strandlykkja og Kampene ved Lundehøgda syd for Lillehammer. Her utmerket Garden seg spesielt, og det var ved disse aksjonene at fienden betegnet gardistene som «De svarte djevler». Årsdagen for disse begivenhetene markeres hvert år med en egen oppstilling til minne om de gardister som falt.
Over 700 gardister var i skarp aksjon etter at en bilbombe eksploderte i Regjeringskvartalet den 22. juli 2011. Gardistene hadde et forsterket vakthold rundt Slottet og de kongelige residensene, i tillegg til å bistå politiet med væpnet vakthold rundt det utbombede Regjeringskvartalet og andre viktige bygninger i Oslo.
Gardesjefer
1996-1998 Oblt Holmenes, Geir
1998-2000 Oblt Hagenlund, Ivar
2000-2002 Oblt Nermo, Bjarne
2002-2004 Oblt Raabye, Tor Rune
2004-2006 Oblt Brekkhus, Jan Magnus
2006-2009 Oblt Gjerde, Ingrid Margrethe
2009-2012 Oblt Søbstad, Odd Andreas
2012-2014 Oblt. Øie, Ole Anders
2014-2016 Oblt. Geiner, Jan Fredrik
2016-2018   Oblt. Pettersen, Geir
2018-          Oblt. Flom, Vegard

Gardens væpnede vaktoppdrag

Bevæpnede gardister fra Hans Majestet Kongens Garde er til en hver tid på vakt ved Det kongelige slott, Akershus festning, Skaugum gård og i Huseby leir. I sommerhalvåret har Garden også ansvar for vaktholdet rundt Bygdøy kongsgård.
Gardens vakthold rundt de kongelige residensene skjer i nært samarbeid med Oslo politidistrikt, Asker og Bærum politidistrikt og Den kongelige politieskorte. Gardistene er utstyrt med våpen og skarp ammunisjon, er og er en viktig del av sikkerheten rundt de kongelige. Etter terrorangrepet mot Regjeringskvartalet den 22. juli var det vaktkommandøren på Slottet som først slo alarm internt i Forsvaret. Minutter etter eksplosjonen forsterket han vaktholdet rundt Slottet, og tilkalte forsterkninger fra Huseby leir. I løpet av kort tid utplasserte Garden maskingevær på Slottsplassen, og vurderte å grave stillinger på Slottsplassen med gravemaskin.
Ved Slottet og Akershus festning utføres det væpnede vaktholdet i Gardens paradeuniform. Disse stedene utføres også vaktholdet med en stor grad av militær presisjon, oppstillinger og eksersermarsj, på militært fagspråk kalt sluttet orden. Denne delen av vaktholdet får stor oppmerksomhet av både turister og fastboende, og Gardens hovedavløsninger som begynner på slaget klokken 13.30 hver eneste dag, er en populær turistattraksjon. Ved Bygdøy kongsgård, Skaugum hovedgård og i Huseby leir utføres vaktholdet som et rent militært vaktoppdrag.
Til tross for paradeuniform, eksersermarsj og sluttet orden har det skarpe vaktoppdraget prioritet. Gardistene har derfor, i motsetning til andre lands gardister, lov til å bevege seg og snakke med folk mens de er på vakt. Hensikten er å oppdage og følge med på eventuelle trusler mot vaktobjektet.
Primært er det de operative vaktgardistene i geværkompaniene (1., 2. og 4. gardekompani) som går vakt. Gardister fra 5. gardekompani støtter ved behov.

Gardens skarpe beredskap

Gardens beredskapsstyrke er Hans Majestet Kongens Gardes stående utrykningsstyrke i Huseby leir. Styrken består av over 50 gardister, og er klar til å forsterke vaktholdet rundt Gardens vaktobjekter eller bistå politiet hele døgnet. Beredskapsstyrken rykket raskt ut til Slottet med blålys og sirener etter at en bilbombe eksploderte i Regjeringskvartalet den 22. juli 2011.
Beredskapsstyrken disponerer blant annet pansrede MB feltvogner og Scania lastevogner. Gardistene benytter skuddsikre vester i skarpe oppdrag. Beredskapsstyrken kan settes opp med ulike våpen, avhengig av type oppdrag. Garden benytter blant annet HK 416 (rifle), P80 (pistol), MG-3 (maskingevær), Carl Gustav RFK (rekylfri kanon), M72 (panservernvåpen), AG36 (granatkaster) og HK417 skarpskytterrifler.
I krisesituasjoner og krig kan også resten av Garden også mobiliseres. I løpet av det første døgnet etter terrorangrepet i Regjeringskvartalet den 22. juli 2011, var for eksempel over 700 gardister i væpnet aksjon.
Som en del av hovedstadsforsvaret skal Garden være forberedt på å støtte politiet i krisesituasjoner, som ved naturkatastrofer, store ulykker og terrorangrep. Siden det er nedfelt i Grunnloven at ikke soldater skal brukes mot egne landsmenn, er all bruk av militære avdelinger i politioppdrag nøye regulert i bistandsinstruksen. En grunnleggende forutsetning er derfor at det er politiet som ber om støtte, og at den militære avdelingen er strengt underlagt politiet under oppdragsløsningen.
Gardens funksjon i hovedstadsforsvaret er først å fremst å være en militær utrykningsstyrke i Oslo, i tett samarbeid med Heimevernet. For Gardens del er det først og fremst aktuelt å støtte politiet med væpnet vakthold av viktige objekter i Oslo i en eventuell krisesituasjon.
I en krigssituasjon vil Gardens hovedoppdrag være å beskytte kongen, kongefamilien og øvrige regjeringsmedlemmer. Garden er således Hærens infanteriavdeling i Oslo, og skal kunne drive militære operasjoner på egen hånd. Gardistene får derfor også utdanning i stridsteknikk, soldatferdigheter og felttjeneste.
Fra august 2013 vil Garden omorganiseres noe, blant annet vil man trekke jegertroppene over til KP5. Videre anskaffes SISU til sanitet og kommandoplass.

Uniform

Den mørke paradeuniformen til Garden er forblitt nærmest uforandret gjennom avdelingens historie. Buksen er svart med to hvite beiser, og jakken er mørkeblå med grønne epåletter (befal har metall-aktige) og rød passepoil. Paradehatten er i dag en bowlerhatt med plym av bøffelhår. Den opprinnelig hatten var pyntet med fjær og inspirert av Bersaglieri, et italiensk korps som imponerte den svenske prinsessen Louise (tippoldemoren til Kong Harald) så mye at hun i 1860 insisterte på at de norske gardistene skulle ha like hatter. Etter hvert ble fjærene byttet ut med bøffelhår.
Av andre uniformer benytter Garden de samme som andre hæravdelinger i Norge.
I stedet for beret (som resten av Hæren benytter), bruker Garden primært en båtlue – såkalt «Gardelue» – med dusk foran og striper på siden som (i likhet med paradehatten) viser til militær grad. Rekrutter og aspiranter benytter fjellgrå beret, frem til de får gardelua og kan kalle seg gardister.
Garden benytter (i likhet med Krigsskolen) forsølvede metallmerker på uniformene. Avdelingen brukte inntil 2010 sort og hvit våpensnor rundt venstre arm til arbeidsuniformen, denne brukes nå kun på skjorta til sommervarianten av permisjonsuniformen (uten jakke og med oppbrettede skjorteermer). I 2012 gikk Garden over fra permisjonsuniformen M70 med Gardebelte til Hærens nye permuniform.